שבוע העיצוב בלונדון מהווה חגיגה ססגונית במספר תחומי עיצוב, ביניהם עיצוב פנים. המיצגים מפוזרים במספר מוקדים בעיר. ניתן היה לראות מהם החומרים הבולטים שייכנסו לשימושים ביתיים, מוצרים, רעיונות, עיצוב פנים, עיצוב אופנה, תכשיטים ועוד. גם חברות קטנות משתתפות עם הרבה רעיונות רעננים וצעירים.
אז מה ישפיע על עיצוב הפנים והבתים שלכם בשנים הבאות?
ההתרשמות הכוללת של הסיור בין התערוכות השונות בשבוע העיצוב בלונדון רבה. במאמר זה אסקור את החומרים העיקריים שבלטו. חלקם מוכרים, חלקם מפתיעים.
באופן כללי ניתן לומר שהחומרים הטבעיים הפשוטים בולטים בתחום העיצוב.
בשנים האחרונות, רואים יותר ויותר במפת העיצוב העולמית את החזרה לשימוש בעץ.
בשנת 2013, במילאנו, היה נדמה שהעץ יחזור בכל צורה אפשרית, כולל פורמייקות ופורנירים. בלונדון, בשנת 2015, רואים שימוש בעץ, בחומר הגלם עצמו.
פוגשים את העץ בעיקר ברהיטים כמו שולחנות, כיסאות, ספריות וגם בסלונים בכורסאות ובשאר האיבזור לבית.
מקור השעם הוא בעיקר מעץ אלון השעם. באופן פשטני ניתן לומר שבעץ כזה, מעל עשר שנים, הקליפה שמקיפה את הגזע, מתקלפת ובמקומה צומחת קליפה חדשה. הקליפה שנושרת היא למעשה השעם.
המיכון הטכנולוגי נכנס לתמונה בעזרה הניתנת לעץ להשיל את קליפתו המתה. דבר זה מאפשר לקליפה הצומחת להתפתח, ולמעשה להאריך את חיי העץ.
הקליפות המפורקות מועברות לייבוש ולחימום (120 מעלות) ומשם לעיבוד. גמישותו של השעם ואי חדירותו לנוזלים הופכות אותו לחומר מתאים לייצור אטמים, פקקי בקבוקים, ובפרט בקבוקי יין. במשך תקופה ארוכה זה מה שהיו מייצרים מהשעם.
בשנים האחרונות, רואים יותר ויותר ייצור מוצרים משעם, שנכנסים לתחום השימוש הביתי בייצור רהיטים כגון שולחנות, כיסאות, בחיפויי משטחים כגון פרקט וחיפויי קיר וגם בייצור מוצרים פונקציונלים לשימוש הביתי.
רוב השעם בעולם מופק בפורטוגל. בשנים האחרונות, פוגשים נציגים של חברות פורטוגזיות בתערוכות עיצוב.
מדובר בבד לא ארוג העשוי מסיבים שנדחסו יחדיו. את הלבד ניתן לייצר בשני אופנים. אפשרות אחת היא מסיבים טבעיים של צמר מבעלי חיים, בעיקר אלפקות או כבשים (כבשי מרינו ליתר דיוק).
השילוב של דחיסת החוטים עם מים וסבון גורמת לסיבים להיצמד זה לזה ולהתלכד לגוש אריג. אפשרות נוספת לייצור לבד היא על ידי שימוש בסיבים סינתטיים כמו אקריליק, ללא שימוש במים, אלא במכונות עם מחטים מחורצים, שתופסות את השכבה העליונה של סיבים ומערבבות אותם בשכבות הפנימיות של הסיבים תוך כדי כניסה לעובי הבד. צורת המכונה והמחטים היא כזו שהסיבים לא נמשכים החוצה וכך נוצר גוש אריג.
מאחר והלבד אינו ארוג, ניתן לגזור אותו בלא שייפרם ולהשתמש בו במגוון מוצרים.
הלבד יכול להיות חזק מאד. איכות הלבד נקבעת לפי אורך סיבי הצמר ממנו נוצר: ככל שהסיבים ארוכים יותר, כך הוא עמיד יותר.
ישנם סוגים שונים של לבד, המשמשים לצרכים שונים, והם נבדלים בתכונותיהם בהתאם לתכולת הסיבים, הצבע, הגודל, העובי, הצפיפות וגורמים נוספים.
משתמשים בלבד בהרבה תעשיות: תעשיית הרכב, כלי נגינה (בפסנתרים למשל ללבד יש תפקיד חשוב בקביעת הטון של הצליל), בהלבשה (כובעים, נעליים) וגם בבניית בתים.
בלונדון השנה, ניתן היה לראות את הלבד במחיצות, בגופי תאורה, כיסויים למושבים, ספות ועוד.
הטרנד שנכנס כתחביב בחוגי בית מצא את מקומו בתערוכה ובלט בפשטות המוצרים.
בהתאם לחומרים שבלטו בתערוכה, כך בלטו המדינות אשר מייצרות מוצרים באמצעותם. מדינות סקנדינביה מככבות יותר ויותר בשנים האחרונות, עם מוצרי עץ בקווים נקיים, נאיביים ופשוטים. מוצרים מעץ רך, מעובד היטב ונעים למגע. בחלק מהמוצרים, שילבו השנה צבעים כמו צהוב ותכלת. כמו כן, שימוש יותר ויותר בקווים אמורפים במוצרים.
פורטוגל היא מדינה שמציגה יותר ויותר מוצרי שעם וגם מוצרי טקסטיל עם טקסטורות עזות וצבעוניות.
בלטה והפתיעה חברת כתר פלסטיק עם קו מוצרים ייחודי: סריגה מפלסטיק. שימוש: חוץ הבית וגינות. החברה התמקמה במיקום בולט בכניסה, ונרשמה התלהבות רבה מהמוצרים. יגיעו לשוק הישראלי לקראת מרץ 2016.
גם אבן קיסר הציגה את מוצרי הקוורץ שלה, אם כי פחות בלטה.
שבוע העיצוב בלונדון התפרש על פני מספר מוקדים בעיר, בנוסף להפנינג הגדול שהיה בגלריות, בתערוכות ובשאר המקומות המרתקים שקיימים בלונדון. במאמר הזה, סרקתי בעיקר את החומרים שמשכו את תשומת ליבי. במאמר הבא אסקור את הצבעים והטקסטורות שבלטו. יש למה להמתין….